Kopīgs priekšlikums PADOMES REGULA, ar ko groza Regulu (ES) Nr. 36/2012 par ierobežojošiem pasākumiem saistībā ar situāciju Sīrijā /* JOIN/2012/03 final - 2012/0031 (NLE) */





PASKAIDROJUMA RAKSTS (1) Padome 2012. gada 18. janvārī pieņēma Regulu (ES) Nr. 36/2012 par ierobežojošiem pasākumiem saistībā ar situāciju Sīrijā. Ar šo regulu atcēla un aizstāja Regulu (ES) Nr. 442/2011. (2) Padome tagad ir panākusi politisku vienošanos par papildu pasākumu pieņemšanu, proti, aizliegumu pārdot, iepirkt, pārvadāt zeltu, dārgmetālus un dimantus vai šajā saistībā sniegt starpnieku pakalpojumus, kā arī par ierobežojošiem pasākumiem pret Sīrijas Centrālo banku un par papildinājumiem personu un vienību sarakstā, kurām piemēro šo pasākumus. (3) Šis pasākums ir Līguma par Eiropas Savienības darbību (LESD) darbības jomā, un tādēļ Augstā pārstāve ārlietās un drošības politikas jautājumos un Eiropas Komisija ierosina grozīt Regulu (ES) Nr. 36/2012, lai īstenotu šos pasākumus. 2012/0031 (NLE) Kopīgs priekšlikums PADOMES REGULA, ar ko groza Regulu (ES) Nr. 36/2012 par ierobežojošiem pasākumiem saistībā ar situāciju Sīrijā EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 215. pantu, ņemot vērā Padomes Lēmumu 2011/782/KĀDP par ierobežojošiem pasākumiem pret Sīriju[1], ņemot vērā Savienības Augstās pārstāves ārlietās un drošības politikas jautājumos un Eiropas Komisijas kopīgo priekšlikumu, tā kā: (1) Padome 2012. gada 18. janvārī pieņēma Regulu (ES) Nr. 36/2012 par ierobežojošiem pasākumiem saistībā ar situāciju Sīrijā[2]. (2) Ņemot vērā turpināto brutālo apspiešanu un cilvēktiesību pārkāpumus, ko veic Sīrijas valdība, Padomes Lēmumā 2012/…/KĀDP, ar kuru groza Lēmumu 2011/782/KĀDP, tiek paredzēti papildu pasākumi, proti, aizliegums pārdot, iepirkt, pārvadāt zeltu, dārgmetālus un dimantus vai šajā saistībā sniegt starpnieku pakalpojumus, ierobežojoši pasākumi pret Sīrijas Centrālo banku un papildinājumi personu un vienību sarakstā, kurām piemēro šos pasākumus. (3) Šie pasākumi ir Līguma par Eiropas Savienības darbību darbības jomā, un ir nepieciešamas Savienības līmeņa reglamentējošas darbības šo pasākumu īstenošanai, jo īpaši, lai nodrošinātu to, ka uzņēmēji visās dalībvalstīs tos piemēro vienādi. (4) Tādēļ attiecīgi būtu jāgroza Padomes Regula (ES) Nr. 36/2012. (5) Lai nodrošinātu šajā regulā paredzēto pasākumu efektivitāti, šai regulai ir jāstājas spēkā nekavējoties, IR PIEŅĒMUSI ŠO REGULU. 1. pants Regulu (ES) Nr. 36/2012 groza šādi: (1) Regulā iekļauj šādu 11.a pantu: "11.a pants 1. Aizliegts a) Sīrijas valdībai, tās valsts struktūrām, uzņēmumiem un aģentūrām, Sīrijas Centrālajai bankai un personām, vienībām vai struktūrām, kas rīkojas to vārdā vai to vadībā, vai vienībām, vai struktūrām, kas ir to īpašumā vai kontrolē, tieši vai netieši pārdot, piegādāt, nodot vai eksportēt VIII pielikumā uzskaitīto zeltu, dārgmetālus un dimantus neatkarīgi no tā, vai to izcelsme ir Savienībā vai ārpus tās, b) Sīrijas valdībai, tās valsts struktūrām, uzņēmumiem un aģentūrām, Sīrijas Centrālajai bankai un personām, vienībām vai struktūrām, kas rīkojas to vārdā vai to vadībā, vai vienībām, vai struktūrām, kas ir to īpašumā vai kontrolē, iepirkt, importēt vai transportēt VIII pielikumā uzskaitīto zeltu, dārgmetālus un dimantus neatkarīgi no tā, vai to izcelsme ir Sīrijā vai ārpus tās, un c) Sīrijas valdībai, tās valsts struktūrām, uzņēmumiem un aģentūrām, Sīrijas Centrālajai bankai un personām, vienībām vai struktūrām, kas rīkojas to vārdā vai to vadībā, vai vienībām, vai struktūrām, kas ir to īpašumā vai kontrolē, tieši vai netieši sniegt tehnisku palīdzību vai starpnieku pakalpojumus, finansējumu vai finansiālu palīdzību saistībā ar a) un b) punktā uzskaitītajām precēm. 2. Regulas VIII pielikums aptver zeltu, dārgmetālus un dimantus, uz kuriem attiecas 1. punktā minētie ierobežojumi." (2) Regulā iekļauj šādu 21.a pantu: "21.a pants Atkāpjoties no 14. panta, dalībvalstu kompetentās iestādes var atļaut, ka daži Sīrijas Centrālās bankas iesaldētie līdzekļi vai saimnieciskie resursi tiek atbrīvoti vai arī tiek darīti pieejami Sīrijas Centrālajai bankai ar tādiem nosacījumiem, kādus tās uzskata par atbilstīgiem, pēc tam, kad ir noteikts, ka šie līdzekļi vai saimnieciskie resursi ir nepieciešami kredītiestāžu vai finanšu iestāžu likviditātes nodrošināšanai, lai varētu finansēt tirdzniecību, ar nosacījumu, ka attiecīgā dalībvalsts pārējām dalībvalstīm un Komisijai ir paziņojusi par šo apņemšanos un tās nolūku piešķirt atļauju vismaz desmit darba dienas pirms atļaujas izsniegšanas." 2. pants Regulas (ES) Nr. 36/2012 II pielikumu groza saskaņā ar šīs regulas I pielikumu. 3. pants Šīs regulas II pielikuma tekstu pievieno kā VIII pielikumu Regulai (ES) Nr. 36/2012. 4. pants Šī regula stājas spēkā dienā, kad to publicē Eiropas Savienības Oficiālajā Vēstnesī. Šī regula uzliek saistības kopumā un ir tieši piemērojama visās dalībvalstīs. Briselē, Padomes vārdā — priekšsēdētājs I PIELIKUMS Regulas (ES) Nr. 36/2012 II pielikumā pievieno šādus ierakstus: [Konfidenciāls saturs] II PIELIKUMS Regulas 11.a pantā minētā zelta, dārgmetālu un dimantu saraksts HS kods Apraksts 7102 Apstrādāti vai neapstrādāti dimanti, bet neiedarināti un nenostiprināti. 7106 Sudrabs (ieskaitot ar zeltu vai platīnu pārklātu sudrabu), neapstrādāts, daļēji apstrādāts vai pulverveidā. 7108 Zelts (ieskaitot platinētu zeltu), neapstrādāts, daļēji apstrādāts vai pulverveidā. 7109 Ar zeltu plaķēti parastie metāli vai sudrabs, tikai daļēji apstrādāts. 7110 Platīns, neapstrādāts, pusapstrādāts vai pulverveidā. 7111 Ar platīnu plaķēti parastie metāli, sudrabs vai zelts, tikai daļēji apstrādāts. 7112 Dārgmetālu vai ar dārgmetālu plaķētu metālu lūžņi un atlūzas; citādi atkritumi un lūžņi, kas satur dārgmetālus vai dārgmetālu savienojumus un kurus izmanto galvenokārt dārgmetālu reģenerēšanai. 7502 Neapstrādāts niķelis. 7503 Niķeļa atgriezumi un lūžņi. 7504 Niķeļa pulveris un plēksnes. 8103 Tantals un tā izstrādājumi, ieskaitot atgriezumus un lūžņus. 8112 Rēnijs, indijs, germānijs." [1] OV L 319, 2.12.2011., 56. lpp. [2] OV L 16, 19.1.2012., 1.–32. lpp.